Retro irányzat a harctereken - Újra szolgálatban a világháborús fegyverek - Háború Művészete
Retro irányzat a harctereken - Újra szolgálatban a világháborús fegyverek
Art of WAR | 2009. 04. 06., 19:17
1403 | Elolvasva
A divat, majd pedig a repülés után, immár a haditechnikai eszközök körében is hódít a retro-irányzat. A legutóbb nyilvánosságra hozott felvételek tanúsága szerint, a német hadsereg fegyverzetében megtalálhatók – a híres II. világháborús MG 42-es géppuskák továbbfejlesztett változatai – az ugyancsak hatékony MG 3-asok. A külföldi missziók közül Afganisztánban és Irakban is alkalmazásban állnak, sőt a koalíciós erők közül tizenhétnek is az arzenáljához tartozik az MG 3-as, vagy annak valamilyen verziója.
A II. világháború során, a fegyverek fejlesztése területén, Németország számos technikai eredményt ért el. Közülük az egyik, a jól ismert Maschinengewehr 34 (MG 34) géppuskából továbbfejlesztett MG 42-es lett. A rövid sorozatokra és tartós tüzelésre egyaránt alkalmas fegyver 7,92x57 mm-es lövedékeket lőtt ki, miközben tüzgyorsasága 1200 lövés volt percenként. A német katonák nagyon megszerették az MG 42-őt, mivel megbízható, viszonylag könnyü és pontos harceszköz volt. Később az amerikai hadsereg fegyverszakértői is kísérleteztek a zsákmányolt példányokkal, végül ezek alapján tervezték meg az M60-as géppuskát.
1956-ban, a Hidegháború idején, a németek újfent elővették az MG 42 terveit, és újabb módosítások után, immár a NATO-szabványoknak megfelelően 7,62x51 mm-es lőszerrel – valamint MG 1 jelzéssel – ismét gyártani kezdték. A Rheinmetall cégnél 1979-ig, majd ezután a Heckler & Koch-nál még tovább folyt a termelés. Az MG 3 széria volt az utolsó változat, amelyet az eredeti MG 42 tervből fejlesztettek tovább.
2006 óta viszont már az 5,56x45 mm-es HK MG 4 könnyü géppuska váltja fel a német hadseregben – raj és szakasz szinten – a meglévő MG 3-asokat. Ugyanakkor a régi MG 3-asok – harci jármüvek kiegészítő védelmi eszközeiként – továbbra is jó szolgálatot tesznek majd közepes, vagy másodlagos fegyverzetként a jövőbeli katonai müveletekben. Így a villámgéppuskák leszármazottait valószínüleg barát és ellenség egyaránt használni fogja még a következő években is.